b'\n_START_ARTICLE_\nWaldemar Schauman\n_START_SECTION_\nUra armeijassa\n_START_PARAGRAPH_\nSchauman aloitti opinnot 1855 Suomen kadettikoulussa Haminassa ja valmistui luutnantiksi 1862, mink\xc3\xa4 j\xc3\xa4lkeen h\xc3\xa4n palveli 7. tarkk\xe2\x80\x99ampujapataljoonassa ja osallistui Puolan kapinan kukistamiseen muiden ven\xc3\xa4l\xc3\xa4isten joukkojen kanssa 1862\xe2\x80\x931863. H\xc3\xa4net ylennettiin alikapteeniksi 1864 ja siirrettiin 85. Viipurin jalkav\xc3\xa4kirykmenttiin 1865. Kapteeniksi h\xc3\xa4net ylennettiin 1867, kun h\xc3\xa4n oli suorittamassa Nikolain yleisesikunta-akatemian yleisesikuntaupseerikurssia 1866\xe2\x80\x931868 ja majuriksi 1868 kurssin tultua suoritetuksi. Majurina h\xc3\xa4net komennettiin Suomen sotilaspiirin esikuntaan kapteenin vakanssille. H\xc3\xa4net m\xc3\xa4\xc3\xa4r\xc3\xa4ttiin Suomen sotilaspiirin paikallisjoukkojen esikunnan vanhemmaksi adjutantiksi Helsinkiin 1869 ja 1870 23. jalkav\xc3\xa4kidivisioonan esikunnan vanhemmaksi adjutantiksi._NEWLINE_1872 Schauman ylennettiin everstiluutnantiksi ja m\xc3\xa4\xc3\xa4r\xc3\xa4ttiin Harkovan sotilaspiirin esikuntaan. Siell\xc3\xa4 h\xc3\xa4n sai sotilaspiiriin p\xc3\xa4\xc3\xa4llik\xc3\xb6lt\xc3\xa4 erityisteht\xc3\xa4vi\xc3\xa4 1875 ja h\xc3\xa4net ylennettiin everstiksi. Everstin\xc3\xa4 h\xc3\xa4net m\xc3\xa4\xc3\xa4r\xc3\xa4ttiin 7. jalkav\xc3\xa4kidivisioonan esikuntap\xc3\xa4\xc3\xa4llik\xc3\xb6ksi Rodomiin Puolaan 1878. Vuonna 1885 h\xc3\xa4nest\xc3\xa4 tuli Ven\xc3\xa4j\xc3\xa4n sotaministerin Suomen sotilasasiain esittelij\xc3\xa4, kenraalimajuriksi h\xc3\xa4net ylennettiin 1886. Vuonna 1888 h\xc3\xa4nest\xc3\xa4 tuli Suomen sotav\xc3\xa4en esikunnan esikuntap\xc3\xa4\xc3\xa4llikk\xc3\xb6 ja vuotta my\xc3\xb6hemmin Suomen Ylisotaoikeuden puheenjohtaja. 1894 h\xc3\xa4nest\xc3\xa4 tuli Vaasan kuvern\xc3\xb6\xc3\xb6ri, 1896 h\xc3\xa4net ylennettiin kenraaliluutnantiksi.\n_START_SECTION_\nMuu toiminta\n_START_PARAGRAPH_\n1898 Schaumanista tuli Senaatin talousosaston j\xc3\xa4sen ja sotilastoimikunnan p\xc3\xa4\xc3\xa4llikk\xc3\xb6, seuraavana vuonna h\xc3\xa4nelle my\xc3\xb6nnettiin ero armeijan palveluksesta. Schauman vastusti senaatissa helmikuun manifestin julkaisemista pit\xc3\xa4en sit\xc3\xa4 laittomana. H\xc3\xa4n sai eron senaattorin virasta 1900. Vuodesta 1906 alkaen Schauman toimi Suomen kaupunkien yleisen paloapuyhti\xc3\xb6n taloudenhoitajana._NEWLINE_Kun Schaumanin poika Eugen Schauman oli ampunut Nikolai Bobrikovin, suoritettiin kotitarkastus, jonka yhteydess\xc3\xa4 l\xc3\xb6ydettiin suunnitelma yleisen ampumaseuraj\xc3\xa4rjest\xc3\xb6n perustamiseksi lakkautetun Suomen sotav\xc3\xa4en tilalle. Schauman vangittiin valtiopetoksesta ep\xc3\xa4iltyn\xc3\xa4 ja vietiin tutkintavankeuteen Pietariin. Ministerivaltiosihteeri von Plehwen murhan j\xc3\xa4lkeen asia kuitenkin palautettiin Suomeen Turun hovioikeuden k\xc3\xa4sitelt\xc3\xa4v\xc3\xa4ksi, josta h\xc3\xa4n sai vapauttavan tuomion ja h\xc3\xa4net vapautettiin 1905._NEWLINE_Waldemar Schaumanin tyt\xc3\xa4r oli taidemaalari Sigrid Schauman._NEWLINE_Schaumanin ja h\xc3\xa4nen toisen puolisonsa Charlotte Ramsayn poika, eversti Carl-Gustaf Schauman (s. 1892) oli talvisodassa II armeijakunnan tykist\xc3\xb6nkomentaja; h\xc3\xa4n joutui auto-onnettomuuteen helmikuussa 1940 ja menehtyi saamaansa vammaan saman vuoden toukokuussa.'